b'\n_START_ARTICLE_\nVatikanski muzeji\n_START_SECTION_\nZgodovina\n_START_PARAGRAPH_\nZgodovina Vatikanskih muzejev se je za\xc4\x8dela z odkritjem marmornega kipa Laokoontova skupina 14. januarja 1506 v vinogradu pri baziliki Santa Maria Maggiore  v Rimu. Pape\xc5\xbe Julij II. je tja poslal Giuliana da Sangalla in Michelangela Buonarrotija, ki sta takrat delala v Vatikanu, da ugotovita, za kak\xc5\xa1no odkritje gre. Pape\xc5\xbe je na njuno priporo\xc4\x8dilo takoj odkupil najdeni kip. Kip, ki prikazuje trojanskega sve\xc4\x8denika Laokoonta in njegova sinova, ki jih napadajo ogromne ka\xc4\x8de, je to\xc4\x8dno mesec dni kasneje razstavil v Vatikanu. _NEWLINE_Pape\xc5\xbe Benedikt XIV. je ustanovil Museum Christianum, pape\xc5\xbe Pij IX. pa je z nekaj vatikanskimi zbirkami  z odlokom leta 1854 ustanovil Lateranski muzej._NEWLINE_Muzej je 500. obletnico ustanovitve leta 2006 proslavil z odprtjem za javnost arheolo\xc5\xa1kega najdi\xc5\xa1\xc4\x8da na Vatikanskem parku._NEWLINE_Od 1. januarja 2017 je direktorica muzeja umetnostna zgodovinarka Barbara Jatta, ki je zamenjala Antonia Paoluccija, direktorja od leta 2007.\n_START_SECTION_\nZbirka sodobne cerkvene umetnosti\n_START_PARAGRAPH_\nZbirka sodobne verske umetnosti je bila odprta leta 1973. V njej so slike in kipi Carla Carr\xc3\xa0ja, Giorgia de Chiricoja, Vincenta van Gogha, Paula Gauguina, Marca Chagalla, Paula Kleeja, Salvadorja Dal\xc3\xadja in Pabla  Picassa.\n_START_SECTION_\nMuzeji kipov\n_START_PARAGRAPH_\nOkoli Cortile del Belvedere je ve\xc4\x8d muzejev s klasi\xc4\x8dnimi in druga\xc4\x8dnimi kipi.\n_START_SECTION_\nMuzej Chiaramonti\n_START_PARAGRAPH_\nMuzej je v zgodnjem 19. stoletju ustanovil pape\xc5\xbe Pij VII., ki se je pred izvolitvijo za pape\xc5\xbea pisal Chiaramonti. V muzeju je razstavljenih ve\xc4\x8d kipov, sarkofagov in frizov. V Novem krilu muzeja (Braccio Nuovo), ki ga je projektiral italijanski arhitekt Raffaele Stern, so razstavljeni kipi, med njimi kip cesarja Avgusta (Augusto di Prima Porta),  Kopjenosec (Doriforo) in kip reke Nil. K muzeju Chiaramonti spada tudi lapidarij (Galeria Lapidaria), v katerem je 3.000 kamnitih plo\xc5\xa1\xc4\x8d in napisov.  Dostopna je samo s posebnim dovoljenjem, obi\xc4\x8dajno za akademsko preu\xc4\x8devanje.\n_START_SECTION_\nMuzej Gregoriano Etrusco (Etru\xc5\xa1\xc4\x8danski muzej)\n_START_PARAGRAPH_\nUstanovil ga je pape\xc5\xbe Gregor XVI. leta 1836. Muzej ima osem galerij  s pomembnimi etru\xc5\xa1\xc4\x8danskimi predmeti, najdenimi med arheolo\xc5\xa1kimi izkopavanji. Med razstavljenimi predmeti so vaze, sarkofagi, predmeti iz brona in Guglielmijeva zbirka.\n_START_SECTION_\nMuseo Gregoriano Egiziano (Egip\xc4\x8danski muzej)\n_START_PARAGRAPH_\nV muzeju je velika zbirka predmetov iz Starega Egipta: papirusi, Geassijeva zbirka, mumije \xc5\xbeivali in reprodukcije Knjige mrtvih._NEWLINE_Sve\xc4\x8dana otvoritev Egip\xc4\x8danskega muzeja je bila 2. februarja 1839 na obletnico ustoli\xc4\x8denja pape\xc5\xbea Gregorja XVI.  Pape\xc5\xbe se je zavzemal za ustanovitev muzeja predvsem zaradi prepri\xc4\x8danja, da je poznavanje staroegip\xc4\x8danske civilizacije zelo pomembno za razumevanje Stare zaveze.\n_START_SECTION_\nMuseo storico vaticano (Zgodovinski muzej)\n_START_PARAGRAPH_\nVatikanski zgodovinski muzej je bil ustanovljen leta 1973 na ukaz pape\xc5\xbea Pavla VI. Od marca 1991 ima razstavne prostore v Lateranski apostolski pala\xc4\x8di. _NEWLINE_Muzej ima edinstveno zbirko portretov pape\xc5\xbeev od 16. stoletja dalje, spominskih predmetov pape\xc5\xa1kih oboro\xc5\xbeenih sil iz 16. in 17. stoletja in osebnih predmetov pape\xc5\xbeev, povezanih z verskimi obredi. V spodnjem nadstropju so razstavljeni papamobili, ko\xc4\x8dije in motorna kolesa pape\xc5\xbeev in kardinalov, vklju\xc4\x8dno s prvimi avtomobili, s katerim so se vozili pape\xc5\xbei.'